গাজীপুর, ২২ জুন: গাজীপুরে বাস চাপায় ফাতেমা বেগম (২৩) নামে এক পোশাক শ্রমিকের মৃতু ঘটেছে। একে কেন্দ্র করে ঢাকা-ময়মনসিংহ মহাসড়ক অবরোধ ও গাড়ি ভাংচুর করা হয় । মঙ্গলবার রাতে এ ঘটনা ঘটে।    দুর্ঘটনায় আহত ফাতেমার স্বামী আজিজুল  হক (২৮), ও সহকর্মী জহুরা (২৪) এবং নমিতা (২৫)কে গুরুতর অবস্থায় ঢাকা পঙ্গু হাসপাতালে পাঠানো হয়।    হতাহতরা স্থানীয় বেরাইদের চালা এলাকার ডেনিম্যাক লিমিটেড নামের পোশাক কারখানা শ্রমিক।    শ্রীপুর থানার ভারপ্রাপ্ত কর্মকর্তা (ওসি) নাজমুল হক ভূঁইয়া জানান, কাজ শেষে মঙ্গলবার রাত সোয়া আটটার দিকে বেরাইদেরচালা এলাকায় ওই চারশ্রমিক বাড়ি ফিরছিলেন। এ সময় ঢাকা থেকে নেত্রকোনাগামী সৌখিন পরিবহনের একটি দ্রুতগামী বাস তাদের চাপা দিলে ঘটনা ঘটে । খবর পেয়ে ওই কারখানার সহস্রাধিক শ্রমিক জড়ো হয়ে নিহতের এককালীন  আর্থিক সহায়তা ও আহতদের চিকিৎসার দাবিতে ঢাকা-ময়মনসিংহ মহাসড়ক অবরোধ করে নির্বিচারে গাড়ি ভাংচুর করে। ওইসময় আহত হন অর্ধশতাধিক যাত্রী। মহাসড়কের উভয় পাশে গাড়ি চলাচল বন্ধ হয়ে যায় ও রাস্তায় দীর্ঘ যানজটের সৃষ্টি হয়। পুলিশ ঘটনাস্থলে গিয়ে পরিস্থিতি নিয়ন্ত্রণে আনে। রাত সাড়ে ১০টায় সড়কে যানবাহন চলাচল শুরু হয়।    বার্তা২৪ ডটনেট/আজা